Loesing vir Zimbabwe-tiener na Facebook-fotoŉ Hof in Zimbabwe het gelas dat ŉ 17-jarige seun houe met ŉ lat moet kry nadat hy ŉ foto van ŉ vrou op die sosiale netwerk Facebook geplaas het en glo ŉ beledigende byskrif daarby geplaas het. Die Herald berig dat landdros Tinashe Mdokera die seun skuldig bevind het aan kriminele belediging en gelas het dat hy twee houe kry met ŉ lat. Die tienerseun het erken dat hy ‘n vrou sonder haar wete afgeneem het terwyl sy ŉ oproep gemaak het. Volgens die koerant het die seun later die aand die foto op Facebook geplaas en na die vrou verwys as ŉ prostituut. Die vrou het die polisie in kennis gestel en die seun is in hegtenis geneem. In Zimbabwe word jeugdiges eerder met ŉ lat geslaan as straf aangesien daar aanvaar word dat hulle te jonk is om tronkstraf uit te dien.